## El Consell aprova el decret que establix una nova regulació de les agències per al foment de la innovació comercial

*** La finalitat del text és establir un marc normatiu que empare jurídicament totes les actuacions de les AFIC i reforce la participació dels seus agents en els respectius comerços locals**

**València.**

El Consell ha aprovat el decret pel qual es regulen les funcions de les agències per al foment de la innovació comercial (AFIC) i el procediment per a la seua acreditació per part de la Generalitat.

El nou decret respon a la necessitat de regular l’ordenació, la planificació i el foment del comerç local de la Comunitat Valenciana de manera que atenga els nous requeriments del sector i, al mateix temps, facilite una política comercial adaptada a les exigències actuals, que transcendixen el terreny merament econòmic. També es perseguix actualitzar conceptes i introduir instruments legals nous per al desenrotllament sostenible del comerç local, tant des del punt de vista social com econòmic i mediambiental.

Esta nova regulació de la xarxa d’agències per al foment de la innovació comercial (AFIC) promou el comportament socialment responsable de les empreses perquè contribuïsquen al desenrotllament sostenible, i orienta l’activitat comercial incorporant actuacions de foment dirigides a conciliar el creixement econòmic i la competitivitat amb la protecció del medi ambient i els valors i les demandes socials.

La norma regula, entre altres aspectes, les relacions entre el comerç i el territori d’acord amb els criteris que es van posar de manifest durant el procés d’elaboració i aprovació del Pla d’acció territorial sectorial del comerç de la Comunitat Valenciana (PATSECOVA).

Igualment, millora el procediment d’acreditació de les noves agències AFIC, atés el principi de simplificació i reducció de càrregues administratives. Així mateix, establix les bases per a millorar els mecanismes cooperació interadministrativa entre les agències que conformen la xarxa AFIC, i d’estes amb la Generalitat.

En este sentit, la norma també pretén que les AFIC tinguen una actuació rellevant en l’assessorament a les corporacions locals de les quals formen part sobre els expedients normatius i les resolucions administratives, a fi de garantir que estes adopten mesures afavoridores de la competència i la innovació, així com de garantia de la unitat de mercat en l’àmbit comercial en benefici dels consumidors i usuaris.

Fecha: 13/05/2025